google/wiki40b huggingface dataset:
Διόσκουροι

Η γέννηση, η λατρεία και ο Θησέας

Σύμφωνα με τον μύθο, η Λήδα, από την ένωσή της με τον Δία, γέννησε δυο αβγά. Από το πρώτο γεννήθηκε η Ελένη και η Κλυταιμνήστρα, ενώ από το δεύτερο δύο δίδυμα αγόρια, οι Διόσκουροι, ο Κάστορας και ο Πολυδεύκης. Οι Σπαρτιάτες τους είχαν σε περίοπτη θέση όσον αφορά τη λατρεία. Επίσης, όταν βαδίζανε να συναντήσουν τον εχθρό τραγουδούσαν έναν παιάνα προς τιμή των Διοσκούρων.
Όταν ο Θησέας, με την βοήθεια του Πειρίθου, απήγαγε την αδελφή τους Ελένη με σκοπό να την παντρευτεί, όταν εκείνη μεγαλώσει, οι Διόσκουροι εισέβαλαν στην Αττική. Εκεί, αφού ελευθέρωσαν την αδελφή τους, απήγαγαν τη μητέρα του βασιλιά της Αθήνας, την Αίθρα και βοήθησαν να ανέβει στον θρόνο της Αθήνας ο Μενεσθέας, εκμεταλλευόμενοι και την απουσία του Θησέα ο οποίος ήταν φυλακισμένος στον Άδη.

Η αφοσίωση

Τα δύο αδέλφια έτρεφαν μεγάλη αγάπη ο ένας για τον άλλον. Ο Κάστωρ σε μία σύγκρουση έχασε τη ζωή του και τότε ο Δίας πρόσφερε στον Πολυδεύκη την αθανασία. Έτσι λοιπόν, όταν αυτός δέχθηκε, ζήτησε από τον Δία να μοιραστεί αυτήν την αθανασία με τον αδελφό του. Δεχόμενος ο Δίας όρισε τότε τη μία ημέρα ο ένας να είναι στον Κάτω Κόσμο του Άδη και ο άλλος στον Όλυμπο και την άλλη αντίστροφα.

Ο θάνατος του Κάστορα

Για τον θάνατο του Καστορα υπάρχουν δυο εκδοχές  αλλά και οι δύο βασίζονται στη σύγκρουσή τους με τα ξαδέλφια τους Ίδα και Λυγκέα, γιους του Αφαρέως. Η μια εκδοχή έχει να κάνει με μια ζωοκλοπή, που οργάνωσαν τα τέσσερα ξαδέλφια, αλλά ο Ίδας και ο Λυγκέας κατάφεραν να ξεγελάσουν τους Διόσκουρους και να πάρουν όλη τη λεία. Αργότερα σε σύγκρουση μεταξύ των δύο πλευρών ο Ίδας σκότωσε τον Κάστορα και ο Πολυδεύκης τον Λυγκέα. 
Με βάση τη δεύτερη εκδοχή του μύθου, οι Διόσκουροι επιχείρησαν να πάρουν για συζύγους τους τις κόρες του Λεύκιππου, τις ξαδέλφες τους Φοίβη και Ιλάειρα. Τα δύο αδέλφια απήγαγαν τις Λευκιππίδες, οι οποίες όμως προορίζονταν για σύζυγοι των δύο γιων του Αφαρέως (ο οποίος ήταν αδελφός του πατέρα τους Λεύκιππου). Ο Ίδας και ο Λυγκέας επιτέθηκαν στους Διόσκουρους και κατά τη διάρκεια της σύγκρουσης έχασαν τη ζωή τους και εδώ, ο Κάστορας και ο Λυγκέας.

Η λατρεία τους στην Ιταλία

Η λατρεία των Διόσκουρων μεταφέρθηκε στην Ιταλία. Οι Ρωμαίοι πίστευαν πως τα δύο αδέλφια προστάτευαν τον στρατό τους κατά τη διάρκεια της μάχης, ενώ είχε κατασκευαστεί και ναός προς τιμήν τους (Tempio dei Dioscuri) στην περιοχή της Ρωμαϊκής Αγοράς, στη Ρώμη, μετά τη νίκη των Ρωμαίων στη Μάχη της Λίμνης Ρηγίλλης κατά των Ετρούσκων, το 498 π.Χ..
Ασπίδα της Κριμαίας

Ιστορικό

Η Ασπίδα της Κριμαίας δημιουργήθηκε στις 25 Ιουλίου του 1942, για να δείξει την σημασία της κατάληψης της Σεβαστούπολης, η οποία προκάλεσε σημαντικά προβλήματα στην άμυνα της ΕΣΣΔ. Συνολικά, μέχρι το τέλος του Β' Παγκοσμίου Πολέμου, έγιναν 250.000 απονομές.
Βλαντίμιρ Ντεσποτούλι

Νεανικά Χρόνια

Γεννήθηκε σε οικογένεια εκρωσισμένων Ελλήνων. Αποφοίτησε από σχολή αξιωματικών και συμμετείχε στο εκστρατευτικό σώμα Ρώσων στην Περσική εκστρατεία ως αξιωματικός και υπασπιστής του Στρατηγού Νικολάι Μπαρατόφ και διετέλεσε για μια περίοδο ως ο Ρώσος διοικητής της Τεχεράνης. Μετά την επικράτηση των Μπολσεβίκων κατέφυγε στον ελλαδικό χώρο και από εκεί εγκαταστάθηκε ως εμιγκρές στην Γερμανία.

Δημοσιογράφος

Στην Γερμανία δούλεψε ως δημοσιογράφος, αρχικά ως συντάκτης σε διάφορες εφημερίδες της Ρώσικης διασποράς και αργότερα έγινε εκδότης της ρωσόγλωσσης εφημερίδας του Βερολίνου  Новое слово (δηλ. Νέα Λέξη). Μετά το 1934 η εφημερίδα έγινε το μοναδικό ρωσόφωνο ανάγνωσμα των Ρώσων εμιγκρέδων. Η εφημερίδα είχε χρηματοδότηση από το γραφείο εξωτερικών υποθέσεων του Ναζιστικού κόμματος, αρχικά με αντισημιτικές και αντισοβιετικές αναφορές και μετά το Γερμανοσοβιετικό Σύμφωνο μη Επίθεσης με αναφορές εναντίον των Δυτικών συμμάχων.

Φυλάκιση

Σύμφωνα με γραπτή αναφορά του Ντεσποτούλι για τη συνομιλία που είχε στις 24 Μαΐου 1943 με τον Αντρέι Βλάσοφ, ο τελευταίος είχε δηλώσει, στη συνέντευξη που είχε δημοσιευτεί τον ίδιο μήνα, ότι στενοχωριόταν που ο Ρ.Α.Σ. υπήρχε μόνο στα χαρτιά. Την ίδια χρονιά τον συνέλαβε η Γκεστάπο για υποψίες για σχέση με αγγλικά κατασκοπευτικά δίκτυα και αφού τον ανέκρινε τον κράτησε σε κατ'οίκον περιορισμό. Μετά την ήττα των Γερμανών, συνελήφθη από τον Κόκκινο Στρατό και στάλθηκε σε καταναγκαστικά έργα για 11 χρόνια.

Θάνατος

Ελευθερώθηκε και έζησε στην Γερμανία, όπου και πέθανε το 1977. Ο συνεργάτης του Κωνσταντίνος Κρομιάδης συνέγραψε τότε κείμενο στην μνήμη του.

Οικογένεια

Ήταν παντρεμένος με την Elfrida η οποία ήταν ερευνήτρια στο τομέα της Φυσικής επιστήμης.
Μπαστναζίτης

Εμφάνιση, παραγενέσεις

Απαντά συνήθως σε υδροθερμικές αποθέσεις, είναι όμως γνωστές και πρωτογενείς εμφανίσεις του σε εκρηξιγενή πετρώματα, εντός γρανιτών, αλκαλικών συηνιτών και καρμπονατιτών. Απαντά και εντός μεταμορφωμένων πετρωμάτων (μεταμορφώσεις επαφής), ενώ είναι σπάνιες οι εμφανίσεις του ως ορυκτού διείσδυσης σε ιζηματογενείς αποθέσεις.
Σχετίζεται με αλλανίτη, δημητριίτη, παριζίτη, φθορίτη, αλβίτη, μοναζίτη, ανάλκιμο, χαλαζία, βαρύτη, ζιρκόνιο, γαληνίτη και αρκετά ορυκτά των σπανίων γαιών.
Απαντά σε πολλά σημεία της Γης. Αξιόλογα κοιτάσματά του υπάρχουν στη Σουηδία, το Εσκή Σεχίρ στην Τουρκία, το Αφγανιστάν, το Πακιστάν, τη Μαδαγασκάρη, το Μπουρουντί, την Τανζανία, τη Ζάμπια, την περιοχή Ariege στη Γαλλία, την Εσωτερική Μογγολία (Κίνα), τα Ουράλια όρη στη Ρωσία, τις ΗΠΑ (Κολοράντο, Νέο Μεξικό, Καλιφόρνια) και το Mont Saint Hilaire του Καναδά. Δεν έχει αναφερθεί ύπαρξή του στην Ελλάδα.
Εκτελέσιμο αρχείο

Στην πληροφορική, ένα εκτελέσιμο αρχείο προκαλεί έναν υπολογιστή για την «εκτέλεση των καθηκόντων που αναφέρονται σύμφωνα με τις κωδικοποιημένες οδηγίες»,  σε αντιδιαστολή με ένα αρχείο δεδομένων που πρέπει να αναλυθεί από ένα πρόγραμμα ώστε να έχει νόημα. Αυτές οι οδηγίες είναι παραδοσιακά οδηγίες κώδικα μηχανής για μια Κεντρική Μονάδα Επεξεργασίας. Ωστόσο, σε μια γενικότερη έννοια, ένα αρχείο που περιέχει τις οδηγίες ή τον ενδιάμεσο κώδικα (όπως ο κώδικας byte ή bytecode) για ένα διερμηνέα μπορεί επίσης να θεωρηθεί εκτελέσιμο.

Αλληλεπίδραση με το λειτουργικό σύστημα

Κάποια λειτουργικά συστήματα ορίζουν ένα αρχείο σαν εκτελέσιμο με βάση την επέκταση του ονόματός του (π.χ. .exe) ή τα μεταδεδομένα του (metadata), όπως η χρήση μιας άδειας «εκτέλεσης» στα λειτουργικά συστήματα τύπου Unix. Τα περισσότερα λειτουργικά συστήματα ελέγχουν επίσης ότι το αρχείο είναι έγκυρο εκτελέσιμο, ώστε να μην είναι δυνατό να εκτελεστεί οποιαδήποτε τυχαία ακολουθία από bit. Τα σύγχρονα λειτουργικά συστήματα κρατούν τον έλεγχο στους πόρους του υπολογιστή, απαιτώντας κάθε πρόγραμμα να καλεί κλήσεις συστήματος για την πρόσβαση σε κάποιους πόρους. Επειδή κάθε οικογένεια λειτουργικών συστημάτων έχει τη δική της αρχιτεκτονική κλήσεων συστήματος, γενικά ένα εκτελέσιμο αρχείο λειτουργεί σε συγκεκριμένα λειτουργικά συστήματα.
Υπάρχουν πολλά εργαλεία που μπορούν να εκτελέσουν σε κάποιο λειτουργικό σύστημα αρχεία που προορίζονται για άλλο λειτουργικό σύστημα, υλοποιώντας μια παρόμοια ή συμβατή δυαδική διεπαφή εφαρμογών (application binary interface, ABI). Για παράδειγμα, το Wine, υλοποιεί μια βιβλιοθήκη συμβατή με τη διεπαφή Win32 για επεξεργαστές x86.
Όταν η δυαδική επαφή του υλικού για το οποίο μεταγλωττίστηκε διαφέρει από αυτήν στην οποία το εκτελέσιμο τρέχει, το πρόγραμμα που κάνει τη μετάφραση ονομάζεται εξομοιωτής (emulator). Διαφορετικά αρχεία που μπορούν να εκτελεστούν αλλά δεν συμφωνούν με κάποια συγκεκριμένη δυαδική διεπαφή υλικού, ή σύνολο εντολών (instruction set), μπορούν να αναπαρασταθούν σε bytecode, ή σαν πηγαίος κώδικας για χρήση από κάποια γλώσσα σεναρίων (scripting language). (βλ. Shebang (Unix))
Εθνική Μαυροβουνίου (καλαθοσφαίριση γυναικών)

Συμμετοχές σε διεθνείς διοργανώσεις

Η Ομοσπονδία Καλαθοσφαίρισης του Μαυροβουνίου ιδρύθηκε στις 26 Φεβρουαρίου 1955 ως παράρτημα της Ομοσπονδίας της Γιουγκοσλαβίας. Μετά τη διάσπαση του μεγάλου βαλκανικού κράτους, αποτέλεσε κομμάτι της Ομοσπονδίας της Σερβίας και Μαυροβουνίου από το 2003, προτού σταθεί αυτόνομα μετά την ανεξαρτητοποίηση του Μαυροβουνίου το 2006.
Η Ομοσπονδία προσχώρησε στη FIBA στις 27 Αυγούστου 2006, με τις εθνικές ομάδες να πραγματοποιούν το ντεμπούτο τους ένα χρόνο μετά. Η γυναικεία ομάδα ήταν η ευχάριστη έκπληξη του Ευρωπαϊκού Πρωταθλήματος του 2011 στην Πολωνία, καθώς κατέλαβε την 6η θέση χάνοντας τη συμμετοχή στο προολυμπιακό τουρνουά της επόμενης χρονιάς.
Weka (μηχανική μάθηση)

Το Waikato Environment for Knowledge Analysis (Weka) είναι μια δημοφιλής σουίτα λογισμικού μηχανικής μάθησης γραμμένο σε Java, που αναπτύχθηκε στο Πανεπιστήμιο του Waikato της Νέα Ζηλανδία. Είναι ελεύθερο λογισμικό υπό την άδεια GNU General Public License.
Φαζλούρ Ράχμαν Κχαν

Προσωπική ζωή

Ο Φαζλούρ γεννήθηκε στις 3 Απριλίου του 1929 στην Ντάκα, κατά την εποχή της Βρετανικής Ινδίας όπου ανήκε και το Μπαγκλαντές. Ο ίδιος τελείωσε τις εκπαιδευτικές του σπουδές ως "Πολιτικός Μηχανικός" σε ένα κολλέγιο και σε δυο πανεπιστήμια: σε αυτό της χώρας του και τέλος στο Σικάγο αποκτώντας εκεί, δυο πτυχία μάστερ στα εξής: "Κατασκευή Δομικών έργων" και "Εφαρμοσμένη μηχανική" . Το 1967, έγινε νόμιμος Αμερικανός πολίτης.
Στέφανος του Ωμάλ

Βιογραφία

Ήταν το μόνο τέκνο του Όντο κυρίου του Χόρντενες και της Αδελαΐδας της Νορμανδίας κόμισσας του Ωμάλ, κόρης του Ροβέρτου Α΄ δούκα της Νορμανδίας.
Διαδέχθηκε τη μητέρα του στο Ωμάλ πριν το 1089. Το 1095 έγινε συνωμοσία εναντίον του Γουλιέλμου Β΄ με σκοπό την ενθρόνιση του Στεφάνου. Ο Στέφανος ήταν εξάδελφος τού Ροβέρτου Β΄ δούκα της Νορμανδίας και τού Γουλιέλμου Β΄. Αρχηγοί τού σχεδίου ήταν ο Ροβέρτος του Μόουμπρεϋ κόμης της Νορθουμβρίας και ο Γουλιέλμος Β΄ κόμης του Ε (του Οίκου της Νορμανδίας). Όταν αποκαλύφθηκε το εγγχείρημα, ο Στέφανος μάλλον βρισκόταν στη Νορμανδία και δεν δικάστηκε, αλλά ο πατέρας του έχασε την κυριότητα του Χόρντερνες και φυλακίστηκε.
Το 1096 ο Στέφανος προσχώρησε στην Α΄ Σταυροφορία με τον στρατό του Ροβέρτου Β΄. Το 1100 απεβίωσε ο Γουλιέλμος Β΄ και ο Ερρίκος Α΄ της Αγγλίας απέδωσε το Χόρντερνες στον Στέφανο. Έτσι ο Στέφανος έλαβε το μέρος του Ερρίκου Α΄ εναντίον του Ροβέρτου Β΄ το 1104. Τo 1118 ο γιος του Ροβέρτου Β΄, ο Γουλιέλμος Κλίτο εξεγέρθηκε εναντίον του Ερρίκου Α΄ και ο Στέφανος τον υποστήριξε μαζί με τον Βαλδουίνο Ζ΄ κόμη της Φλάνδρας. Τελικά ο Στέφανος υποτάχθηκε στον Ερρίκο Α΄ το 1119.
Πολιορκητική χελώνη

Η πολιορκητική χελώνη ήταν όπλο που χρησιμοποιούσαν οι επιτιθέμενοι σε πολιορκίες.

Η ιστορία της χελώνης

Η χελώνη χρησιμοποιήθηκε για πρώτη φορά από τον Περικλή στην πολιορκία της Σάμου. Κατασκευαστής ήταν ο Αρτέμων από τις Κλαζομενές.

Περιγραφή της χελώνης

Όταν οι πολιορκημένοι κλείνονταν μέσα στα τείχη τους, οι επιτιθέμενοι σκαρφίζονταν διάφορα τεχνάσματα για να σπάσουν την πολιορκία. Άνοιγαν τρύπες στον τοίχο με τρυπάνι, ορμούσαν με τον πολιορκητικό κριό, έσκαβαν τούνελ κάτω από τα τείχη ή έριχναν χώμα στην τάφρο που περιέβαλε το οχυρό. Κατά την διάρκεια αυτών των προσπαθειών η χελώνη τους προστάτευε από τα πυρά των πολιορκημένων. Η χελώνη ήταν κατασκευασμένη με σκεπή και πλευρικούς τοίχους από γερές σανίδες. Ήταν κινούμενη, αφού ήταν προσαρμοσμένη επάνω σε τροχούς. Διακρίνονταν σε επιθετική χελώνη, η οποία είχε κριό, και σε αμυντική χελώνη, η οποία απλά προστάτευε του επιτιθέμενους πολεμιστές.
Για την κατασκευή ή την επισκευή των χελωνών ο στρατός διατηρούσε μαραγκούς.
Evil or Divine - Live in New York City

Τραγούδια

1. Killing the Dragon (Dio, Bain) - 5:06

2. Egypt (The Chains Are On) / Children of the Sea (Dio, Campbell, Bain, Appice / Dio, Butler Iommi, Ward) - 7:56

3. Push (Dio, Bain, Goldy) - 3:53

4. Stand Up and Shout (Dio, Bain) - 3:36

5. Rock & Roll (Dio, Bain, Goldy) - 5:12

6. Don't Talk to Strangers (Dio) - 5:49

7. Man on the Silver Mountain (Blackmore, Dio) - 2:24

8. Guitar Solo (Aldrich) - 9:07

9. Long Live Rock and Roll (Blackmore, Dio) - 4:15

10. Fever Dreams (Dio) - 4:09

11. Holy Diver (Dio) - 5:07

12. Heaven and Hell (Dio, Butler, Iommi, Ward) - 6:38

13. The Last in Line (Dio, Campbell, Bain) - 5:44

14. Rainbow in the Dark (Dio, Vampbell, Bain, Appice) - 5:05

15. We Rock (Dio) - 5:16
Ζαχαρίας Αργυρόπουλος

Βιογραφία

Ήταν γιος του Ιωάννη Αργυρόπουλου και της Περσεφόνης Ιωαννίδου, αδελφός του ήταν ο Δημήτρης πιλότος της πολεμικής αεροπορίας που σκοτώθηκε στο 1917 σε αερομαχία . Σπούδασε πολιτικός μηχανικός στο Εθνικό Μετσόβιο Πολυτεχνείο κι άσκησε το επάγγελμα του μηχανικού κατασκευάζοντας πολλά κτίρια και δρόμους. Παντρεύτηκε το 1932 την Αλίκη Μπέμπη κι έκαναν τρία κορίτσια, το 1940 υπηρέτησε στο βασιλικό ναυτικό .
Από πολύ μικρή ηλικία βρέθηκε στα κορτ του Ο.Α.Α. και το 1917 έγινε τακτικό του μέλος. Ήταν από τους πρωταθλητές που βγήκαν από τον ίδιο τον σύλλογο σε αντίθεση με τους Αιγυπτιώτες που εγγράφονταν στα μέλη του συλλόγου κατακτώντας πρωταθλήματα.
Πρωταθλητής Ελλάδας στο απλό αντρών το 1922, στο διπλό αντρών το 1924, 1928 και στο διπλό μεικτό το 1924. Στο κύπελλο Ανατολικής Μεσογείου ήταν δεύτερος στο απλό το 1926 και τρίτος το 1923, και δεύτερος στο μεικτό το 1923 και 1927. Είχε πάρει μέρος και στην συνάντηση Ελλάδας - Τσεχοσλαβακίας το 1926.
Κηδεύτηκε στις 24 Ιανουαρίου 1986.
Lancia Lybra

Αισθητική

Η αισθητική του Lybra διαμορφώθηκε από τον Αμερικανό Michael Vernon Robinson, που ήταν τότε ο επικεφαλής του Centro Stile Lancia και λίγο μετά σχεδίασε και το παρόμοιας αισθητικής Lancia Thesis του 2002 - 2009. Η συνολική ομάδα σχεδίασης του πρότζεκτ δημιουργίας του Lybra ονομαζόταν 839 και του προσέδωσε σαφείς ρετρό επιρροές και χαρακτηριστικά που παρέπεμπαν στη Lancia Aurelia της δεκαετίας του 1950. Η εξωτερική του εμφάνιση πλέον ξέφευγε από τις γνωστές γωνιώδεις γεωμετρικές γραμμές του προκατόχου Dedra και διέθετε έντονες καμπύλες, με κάποια στοιχεία εμφανώς δανεισμένα από το πρωτότυπο Lancia Dialogos του 1999. Με τα μπροστινά κυκλικά φανάρια και τις στρογγυλευμένες επιφάνειες των μπροστινών φτερών, ενέπνεε μια έντονη κλασικότητα και ένα ιδιαίτερο άρωμα νοσταλγίας του παρελθόντος. Σε πολλά σημεία του αμαξώματος, ιδίως στα φανάρια και στις χειρολαβές των θυρών, το χρώμιο είχε έντονη παρουσία. Το εξωτερικό ντιζάιν του Lybra δεν ήταν ρηξικέλευθο, ούτε το επεδίωκε μέσω σπορτίφ γραμμών. Αντιθέτως, θεωρήθηκε περισσότερο κομψό μέσω των ρετρό στοιχείων. Ο αεροδυναμικός συντελεστής Cd της Lybra, παρά την ρετρό εμφάνιση στο μπροστινό μέρος, ήταν 0,31 στην έκδοση σεντάν.
Γενικότερα, το Lybra σηματοδότησε τη στροφή της εταιρείας στην παραγωγή μοντέλων με κύρια χαρακτηριστικά την πολυτέλεια, τον εξοπλισμό και την άνεση, συνδυάζοντάς τα όμως και με τη δυναμικότητα του συνόλου, και όλα αυτά σε προσεκτική, αρμονική ισορροπία. Γι' αυτό τον λόγο, επελέγη και το όνομα «Lybra», παραπέμποντας στην ιταλική λέξη libra, που σημαίνει «ισορροπία», και στον αστερισμό Libra / Ζυγός, μία επιλογή εξαιρετικά ασυνήθιστη ως προς την παράδοση της Lancia να επιλέγει σχεδόν πάντα ελληνικά ονόματα για τα μοντέλα της.
Π.Α.Ο. Δάφνη Αθηνών

Τμήμα μπάσκετ

Το τμήμα καλαθοσφαίρισης του Π.Α.Ο. Δάφνη Αθηνών ιδρύθηκε για πρώτη φορά το 1949. Έχει αριθμό μητρώου 6 στην ΕΣΚΑ και αγωνίζεται στις διοργανώσεις και τα πρωταθλήματά της. 
Φυσική της έδρα αποτελεί το ανοιχτό γήπεδο ΚΝ Κάδμου, όπου προπονούνται τα τμήματα υποδομής και ακαδημιών. Έδρα της ανδρικής ομάδας αποτελεί το κλειστό γυμναστήριο Ρουφ, επί της οδού Πειραιώς.
30 Φεβρουαρίου

Σουηδία

Αν και τυπικά η ημερομηνία αυτή δεν υπάρχει ούτε στο Γρηγοριανό ούτε στο Ιουλιανό ημερολόγιο, εμφανίστηκε μία και μοναδική φορά στη Σουηδία. Το 1700 αποφασίστηκε η σταδιακή μετατροπή του ημερολογίου από το Ιουλιανό στο Γρηγοριανό. Καθώς η σταδιακή αυτή μετατροπή δημιουργούσε αρκετά προβλήματα, το 1712 ο βασιλιάς Κάρολος ο ΙΒ΄ αποφάσισε να επαναφέρει το Ιουλιανό ημερολόγιο. Τον χρόνο αυτό, ο οποίος ήταν δίσεκτος, προστέθηκε μία επιπλέον εμβόλιμη ημέρα, η 30ή Φεβρουαρίου. Η σουηδική αυτή ημερομηνία αντιστοιχεί στην 11η Μαρτίου του Γρηγοριανού ημερολογίου και στην 29η Φεβρουαρίου του Ιουλιανού.
Kingfisher sky

Ιστορία

Oι Kingfisher Sky είναι ένα Ολλανδικό "progressive metal" συγκρότημα. Δημιουργήθηκε από τον Ivar de Graaf αφότου αποχώρησε από τους Within Temptation για να "κυνηγήσει" τα δικά του μουσικά ενδιαφέροντα. Η μουσική των Kingfisher Sky δε μπορεί να χαρακτηριστεί μόνο από ένα είδος μουσικής. Είναι τόσο ευρείς οι μουσικές επιρροές του de Graaf και της τραγουδίστριας του συγκροτήματος Judith Rijnveld που ποικίλουν από Porcupine Tree μέχρι Cecilia Bartoli, και από Kate Bush μέχρι παραδοσιακή φολκ μουσική.
Ο Ivar και η Judith άρχισαν να ηχογραφούν τραγούδια στο studio του σπιτιού τους το 2005. Ένα δισκογραφικό συμβόλαιο με την Suburban Records υπογράφηκε το 2006. Αρχικά ο μπασίστας Eric Hoogendoorn προστέθηκε στο line up του συγκροτήματος. Μετά προστέθηκε ο κιθαρίστας Daan Janzing τον οποίον και πρότεινε στους Kingfisher Sky ο Ruud Jollie (Within Temptation). Ο George van Olffen μπήκε στο συγκρότημα μετά από λίγο καιρό. Ο κιθαρίστας Edo van der Kolk ήρθε για να συμπληρώσει το τότε line up του συγκροτήματος, ο οποίος είχε ήδη παίξει ένα σόλο στην Demo εκδοχή του "Through My Eyes" και γνώριζε τον Ιvaar 15 χρόνια.
Το πρώτο άλμπουμ "Hallway of Dreams" ηχογραφήθηκε το 2007 και κυκλοφόρησε τον Οκτώβρη του ίδιου έτους. Η παραγωγή έγινε από τους Jochem Jacobs (Textures) και Bouke Visser (Split Second Sound). Από τότε το συγκρότημα έκανε πολλές συναυλίες ως κυρίως όνομα αλλά και ως support μπάντα σε μεγάλα ολλανδικά συγκροτήματα όπως οι Epica, οι Within Temptation και οι Delain.
Με την σκέψη για ένα ξεχωριστό σόου στην πατρίδα τους, τους Kingfisher Sky συντρόφευσε επί σκηνής η τσελίστρια Maaike Peterse στο τραγούδι Big Fish. Αφού αυτή η συνεργασία αποδείχθηκε πολύ επιτυχημένη, η Maaike σύντομα έγινε το έβδομο μέλος του συγκροτήματος.
Το Μάϊο του 2008 το άλμπουμ "Hallway of Dreams" κυκλοφόρησε και στην Αμερική από την εταιρεία Laser’s Edge(Riverside, Zero Hour). Η Ιαπωνία ακολούθησε μέσα στο 2008(Disk Union). Επίσης κυκλοφόρησε και σε βινύλιο από την Tonefloat Records (Porcupine Tree, Roger Waters). Το άλμπουμ είναι επίσης διαθέσιμο σε Ηνωμένο Βασίλειο, Ιταλία, Γαλλία και Γερμανία.
Ο George van Olffen αποχώρησε από το συγκρότημα τον Ιούλιο του 2009 για να ακολουθήσει άλλα μουσικά ενδιαφέροντα. Αυτή την κενή θέση στα πλήκτρα του συγκροτήματος ήρθε να συμπληρώσει ο David Gutiérrez Rojas τον Νοέμβριο του 2009. Τον Απρίλιο του 2010 αποχώρησε κι ο Daan Janzing ενώ τη θέση του στην κιθάρα πήρε ο Chris Henny.
Μέσω της προσωπικής του σελίδας το συγκρότημα ανακοίνωσε οτι δουλεύει σε υλικό για τον δεύτερο του δίσκο.

Είδος

Οι progressive ροκ και φολκ επιρροές του Ivaar "συνάντησαν" τις κλασσικές μουσικές σπουδές της Judith, και τις προτιμήσεις της σε soul καλλιτέχνες όπως η Αρίθα Φράνκλιν. H αμοιβαία τους αγάπη για καλλιτέχνες όπως οι Porcupine Tree, Jethro Tull, Πήτερ Γκάμπριελ, Κέιτ Μπους και η Tori Amos, συντέλεσε ώστε να γραφτούν νέα τραγούδια.

Hallway of Dreams

Hallway of Dreams. Είναι το πρώτο άλμπουμ του "progressive metal" συγκροτήματος Kingfisher Sky που κυκλοφόρησε στις 21 Οκτωβρίου του 2007 από τη Suburban Records και επανακυκλοφόρησε από τη Laser's Edge στις 25 Μαρτίου του 2008.
Αρχείο ΕΡΤ

Το αρχείο ΕΡΤ αποτελεί περίπου το 80% του οπτικοακουστικού αρχείου της Ελλάδας. Ξεκίνησε το έργο του το 1990. Το 2013 αντικαταστάθηκε από το "Αρχείο ΔΤ" υπό τη διοίκηση του Υπουργείου Οικονομικών και από τον Μάιο του 2014 υπό την ΝΕΡΙΤ. Στις 11 Ιουνίου 2015 επέστρεψε υπό την εποπτεία της ΕΡΤ.

Ιστορία

Το 1990 δημιουργήθηκε το Μουσείο-Αρχείο της ΕΡΤ και το 1995 ξεκίνησε η οργάνωση του Οπτικοακουστικού Ιστορικού Αρχείου. Το 2006 άρχισε η ψηφιοποίηση και τεκμηρίωσή του, το Δεκέμβριο του 2007 δημιουργήθηκε site του "Οπτικοακουστικού Αρχείου" της ΕΡΤ και το Νοέμβριο του 2009 ξεκίνησε ο σημαντικός εμπλουτισμός και η αναβάθμιση του site. Όταν ανακοινώθηκε η απόφαση της κυβέρνησης να κλείσει η ΕΡΤ, ανακοινώθηκε πως το Αρχείο ΕΡΤ θα φυλαχτεί. Το αρχείο της ΕΡΤ έγινε ξανά διαθέσιμο στο Διαδίκτυο μετά από 7 μήνες από την ΔΤ (ως ΔΤ Αρχείο) και ύστερα από τη ΝΕΡΙΤ. Στις 11 Ιουνίου 2015, το αρχείο της δημόσιας ραδιοτηλεόρασης επανήλθε υπό τη διεύθυνση της ΕΡΤ.
Το καπλάνι της βιτρίνας

Η υπόθεση

Κεντρικές ηρωίδες είναι δύο μικρά κορίτσια η Μυρτώ και η Μέλια (Μέλισσα) που μεγαλώνουν στη Σάμο, το 1936. Ο παππούς τους μεγαλώνει τις δύο αδερφές με ιστορίες της ελληνικής μυθολογίας και να τις γαλουχεί με τις αξίες των αρχαίων Ελλήνων. Το καπλάνι, μια βαλσαμωμένη τίγρη, που βρίσκεται μέσα στη βιτρίνα του σαλονιού του σπιτιού τους, αποτελεί το αντικείμενο των μαγικών ιστοριών που τους διηγείται ο ξάδερφός τους, ο Νίκος, φοιτητής στην Αθήνα, αλλά και συνωμοτικό μέσο επικοινωνίας μαζί του. Η δικτατορία του Μεταξά όμως θα φέρει τέλος στην παιδική αθωότητα και τα δύο κορίτσια αντιμέτωπα με προβληματισμούς και καταστάσεις, με τις οποίες θα ωριμάσουν.
Σόφισμα του σωρείτη

Προέλευση του σοφίσματος

Αν και απαντάται ήδη στην αρχαία ελληνική γραμματεία, με παραπλήσιες μορφές, η πατρότητα του σοφίσματος δεν είναι βέβαιη. Πιθανόν είναι να το επινόησε ο Ευβουλίδης στον οποίο αποδίδονται και άλλα σοφίσματα όπως του «ψευδόμενου», του «φαλακρού» και του «εγκεκαλυμμένου». Άλλοι, σύγχρονοι πάντως συγγραφείς, το απέδωσαν στον Ζήνωνα τον Ελεάτη, που επινόησε λογικά παράδοξα όπως αυτό του «Αχιλλέα και της χελώνας». Το παράδοξο επικαλέστηκαν και οι Σκεπτικοί φιλόσοφοι για να αντικρούσουν τα επιχειρήματα των Στωικών για την γνώση.

Ερμηνεία και λύσεις

Το σόφισμα του σωρού αναφέρεται περισσότερο σε ζητήματα φιλοσοφίας της γλώσσας και την σχετικότητα ορισμένων όρων σε αντίθεση με τους ορισμένους με σαφήνεια όρους των μαθηματικών.
Για τον λόγο αυτό μία πιθανή λύση να ορίσει κανείς ένα ανώτατο αλλά πάντως αυθαίρετο όριο πάνω από το οποίο υφίσταται ένας σωρός, για παράδειγμα 10.000 κόκκοι άμμου. Μία τέτοια λύση πάσχει γιατί δεν φαίνεται να υπάρχει φιλοσοφική ή άλλη διαφορά ανάμεσα σε ένα σύνολο 9.999 κόκκων και ένα άλλο 10.001 κόκκων. Ωστόσο, αυτού του είδους τα αυθαίρετα όρια εμφανίζονται συχνά στην καθημερινή ζωή: το όριο βαθμών πάνω από το οποίο ο υποψήφιος προάγεται ή δεν προάγεται είναι ένα από αυτά.
Μία άλλη λύση είναι να αρνηθεί κανείς ότι θα δημιουργηθεί σωρός από όσους κόκκους και αν χρησιμοποιήσουμε. Έτσι, μπορεί να πει ότι η λέξη σωρός δεν έχει νόημα αφού οι ακριβείς συνθήκες υπό τις οποίες πιστοποιείται η ύπαρξή του δεν μπορούν να αναπαραχθούν.
Πιθανή λύση στο σόφισμα προσφέρει η χρήση ενός είδος πλειότιμης λογικής. Αντί να υπάρχουν δύο καταστάσεις (σωρός και μη σωρός) έχουμε τρεις (σωρός, αβέβαιος σωρός και μη σωρός). Πάλι όμως εμφανίζεται το πρόβλημα των ορίων ανάμεσα στον μη σωρό και τον αβέβαιο σωρό και ούτω καθεξής.
2365 Ιντερκόσμος

Φυσικά χαρακτηριστικά

Τα κυρίως φυσικά χαρακτηριστικά του Ιντερκόσμος είναι άγνωστα. Ο Ιντερκόσμος περιστρέφεται γύρω από τον εαυτό του μία φορά κάθε 6 ώρες 9 λεπτά και 17 δευτερόλεπτα.